যে-লোকটাকে একসময় ভাবা হয়েছিল অর্ধ-উন্মাদ, হতচ্ছাড়া ও বোকার হদ্দ, তিনি কী করে গ্যটে ও বিঠোফেনের দেশে ক্ষমতার শীর্ষে উঠতে সমর্থ হলেন? কীভাবে জার্মানির লাখ লাখ মানুষ তাঁকে ও তাঁর ঘৃণাভরা রাজনৈতিক বাগাড়ম্বরে আস্থা স্থাপন করল? এমন একজন প্রতারক কীভাবে একসময়ের এই অগ্রসর গণতান্ত্রিক দেশের ওপর নিরঙ্কুশ নিয়ন্ত্রণ অর্জন করে তাকে এক মহাবিপর্যয়ের পথে ধাবিত করতে সমর্থ হলেন? এই বলিষ্ঠ ও অন্তর্দৃষ্টিপূর্ণ জীবনীতে উলরিখ আমাদের দেখিয়েছেন, হিটলার কীভাবে একের পর এক বাগাড়ম্বরতার তূণ ব্যবহার করে ইতিহাসের এক সংকটপূর্ণ মুহূর্তে নিজের অভীষ্ট পূরণে সমর্থ হয়েছিলেন। তাঁর ব্যবহৃত কৌশলের মধ্যে ছিল সরাসরি মিথ্যাচার, মিথ্যা প্রতিশ্রুতি, জাঁকজমকপূর্ণ অতিনাটকীয় জনসমাবেশ ও একই কথার পুনরাবৃত্তি, যা তিনি মন্ত্রের মতো ব্যবহারে সমর্থ হয়েছিলেন। এর সঙ্গে যুক্ত করুন প্রথম মহাযুদ্ধোত্তর জার্মানির অর্থনৈতিক মন্দাবস্থা, বেকারত্ব ও রাজনৈতিক বিভক্তি। উলরিখের বক্তব্য অনুসারে, হিটলারের উত্থান অনিবার্য ছিল, তা মোটেই নয়। তাঁর সাফল্যের মূল কারণ হিটলারের রাজনৈতিক প্রতিদ্বন্দ্বীরা এই লোকটি কী পরিমাণ নিষ্ঠুর হতে পারেন, সে-কথা সম্যক উপলব্ধি করতে সমর্থ হননি। অন্যদিকে বিদেশি রাষ্ট্রনায়করা ভেবেছিলেন, হিটলারের লম্ফঝম্প তাঁরা সহজেই নিজেদের নিয়ন্ত্রণে আনতে সমর্থ হবেন। এই বইতে উলরিখ আমাদের চোখে আঙুল দিয়ে দেখিয়ে দিয়েছেন, যা অভাবিত, তেমন ঘটনা কত সহজেই ঘটতে পারে।